Video: Strafregtelike klagtes kom dalk teen rassistiese motoris‘n Skermskoot uit die video. ŉ Motoris wat op video vasgevang is waar sy rassistiese beledigings aan ŉ veiligheidswag toesnou, kan moontlik binnekort strafregtelike aanklagte in die gesig staar. Maroela Media verneem die voorval het Donderdag omstreeks 01:00 in Wingate Park in Pretoria plaasgevind. Volgens inligting het die vrou se motor na bewering oor die pad geswaai en het sy die sypaadjie getref. Veiligheidswagte het haar voorgekeer en die polisie ontbied, omdat hulle glo vermoed het dat sy moontlik onder die invloed van alkohol kan wees. Met die polisie se aankoms op die toneel, het die drama afgespeel wat op die video gesien kan word. Op die video kan daar duidelik gehoor word hoe die vrou ŉ veiligheidswag herhaaldelik ŉ “f****n wit k**t” noem. “Ja, ek het dit gesê! Ek het dit gesê! En dit is opgeneem b***h. En ek vertel jou nou, dit sal op nasionale televisie wees,” sê die vrou. Daar kan verder gesien word hoe ŉ polisiebeampte probeer om die vrou te kalmeer. Die video word sedertdien wyd op sosiale media versprei. Kallie Kriel, uitvoerende hoof van AfriForum, het aan Maroela Media gesê die organisasie is reeds in gesprek met die betrokkenes om te verseker dat strafregtelike aanklagte van crimen injuria teen die vrou aanhangig gemaak word. “AfriForum se standpunt is dat alle vorme van rassisme met dieselfde erns hanteer moet word. Ongelukkig beleef ons dubbelstandaarde dat daar groot openbare klem op anti-swart rassisme geplaas word, terwyl anti-wit rassisme onder die mat ingevee en geïgnoreer word. Dit is juis hierom dat ons tans met die betrokkenes by dié saak in gesprek is om te verseker dat hierdie voorval met dieselfde erns hanteer word as die Vicki Momberg-saak,” het Kriel gesê. Momberg is ŉ Johannesburgse eiendomsagent wat geskiedenis gemaak het toe sy vroeër vanjaar die eerste persoon in Suid-Afrika geword het wat tronk toe gestuur is vir rassisme. Sy is tot drie jaar tronkstraf gevonnis, waarvan een jaar opgeskort is, nadat sy in Februarie 2016 ook op video vasgevang is waar sy ŉ polisiebeampte herhaaldelik die k-woord noem. Die gelykheidshof het verder in Junie 2017 beslis dat Momberg R100 000 skadevergoeding aan konst. Clement Mkhondo moet betaal. “Die belangrike ding is dat daar gelykheid voor die reg moet wees en daarom kan ons nie hierdie voorval wat vanoggend gebeur het, net laat verbygaan sonder enige gevolge nie,” het Kriel gesê. Volgens Kriel is die vrou in die video glo nie op die toneel in hegtenis geneem nie omdat die polisie haar nie self agter die stuur van die voertuig betrap het nie. Hierdie inligting kon egter nog nie amptelik by die polisie bevestig word nie.